SL Uradni list Evropske unije C 299/13

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 299/06

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„ANTEQUERA“

ES št.: ES-PDO-0105-0327-06.09.2011

ZGO ( ) ZOP ( X )

1. Spremenjena postavka v specifikaciji proizvoda

—  ime proizvoda — ☒ opis proizvoda —  geografsko območje — ☒ dokazilo o poreklu — ☒ metoda proizvodnje —  povezanost — ☒ označevanje — ☒ nacionalne zahteve — ☒ drugoi (nadzor)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Spremembe

3.1 Spremembe točke B „Opis proizvoda“

B.1 Opredelitev

— Prvi odstavek se preoblikuje: „Ekstra deviško oljčno olje, ki se pridobiva iz plodov oljčnega drevesa (Olea europea L.) vrste Hojiblanca, z morebitnim dodatkom manjšinskih vrst, kot so Picual ali Marteño, Arbequina, Picudo, Lechín de Sevilla ali Zorzaleño, Picudo, Gordal de Archidona, Verdial de Vélez Málaga in Verdial de Huévar, pri čemer se uporabljajo izključno fizikalni ali mehanski postopki pri temperaturi, ki ne vpliva na naravno kemijsko sestavo olja, s čimer se ohranijo okus, aroma in značilnosti plodov, iz katerih je bilo proizvedeno.“

B.3 Fizikalne/kemijske in organoleptične lastnosti olj

— V stavku: „Olja Antequera morajo imeti naslednje organoleptične lastnosti:“ se izraz „morajo imeti“ nadomesti z izrazom „imajo“. Razlogi: to bila je napaka. Pred registracijo ZOP je bila izvedena študija o organoleptičnih lastnostih. Besedilo se spremeni za večjo jasnost.

— Konec pododstavka od „Olja, ki so zaščitena z označbo porekla ‚Antequera‘ se obvezno (…)“ in preglednica s parametri se nadomestita z naslednjim: „Olja, ki so zaščitena z označbo porekla ‚Antequera‘ se obvezno umeščajo v kategorijo ekstra deviških olj in imajo naslednje lastnosti: Fizikalne/kemijske lastnosti Kislost (%) Največ 0,3 Peroksidno število (mmol kisika na kg olja) Največ 10 K270 (absorbanca 270 nm) Največ 0,15

Organoleptične lastnosti Mediana za sadežnost Vsaj 4 Mediana napake 0“ Razlogi: opisane so specifikacije za eno vrsto olja in črtajo se sklici na „blaga“ in „močna“ olja. Fizikalne/kemijske in organoleptične lastnosti olj najvišje kakovosti so bile ohranjene, saj te lastnosti opredeljujejo ektra deviška oljčna olja Antequera, tj. olja, za katera so proizvajalci zahtevali registracijo, odkar je bila vzpostavljena označba porekla Antequera in ustanovljen regulativni odbor v zvezi z njo. Besedilo se tudi prilagaja sedanjim pravilom o označevanju oljčnih olj. Moč sadežnosti se prilagodi sedanjim pravilom: Uredba (EGS) št. 2568/91, kot je bila spremenjena. Sklici na teste nečistoče in vlažnosti se črtajo, ker so ta merila povezana s filtriranjem in niso neposredno povezana s kakovostjo olja, zato niso ključna, da bi bilo olje razvrščeno kot ZOP.

3.2 Spremembe točke D „Dokaz, da proizvod izvira z območja“

— Črtajo se naslednji odstavki: „Za registrirane oljčne nasade se uporabljajo le prakse gojenja, ki jih odobri regulativni odbor“. Razlogi: vse zahteve, ki bi jih regulativni odbor lahko naložil certificiranim gospodarskim subjektom (vključno z zahtevami o praksah gojenja), morajo biti vključene v specifikacijo. Odstavek 3 točke D: „(…) in pod nadzorom inšpektorjev, ki jih odobri regulativni odbor.“ Razlogi: to ni v skladu z zahtevami standarda UNE-EN-45011. „Preverjanja se morajo izvajati na naslednji način: Regulativni odbor mora izvajati inšpekcijske preglede, preverjanja in teste za potrditev, da je olje, ki bo certificirano, v skladu s specifikacijo, vključno z naslednjimi inšpekcijskimi pregledi: 1. lociranje in določanje parcel, ki morajo biti znotraj območja proizvodnje in vpisane v register, ki ga hrani regulativni odbor; 2. inšpekcijski pregled obiranja – uporabijo se lahko le oljke, ki so obrane neposredno z drevesa; 3. preverjanje stanja oljk, vključno z vzorčenjem za določitev vlažnosti in vsebnosti olja ter ravni kislosti; 4. laboratorijski testi za preverjanje lastnosti olj; 5. analize morajo biti izvedene le v laboratorijih, ki so v skladu s standardom ISO 17025; 6. inšpekcijski pregled naprav, ki morajo biti registrirane, nameščene znotraj določenega območja in morajo izpolnjevati zahteve priročnika za kakovost; 7. po zaključku analiz mora laboratorij poslati rezultate testov regulativnemu odboru v ocenitev. Ta poročila morajo vsebovati rezultate fizikalne/kemijske in organoleptične analize. Postopek certificiranja je naslednji: Regulativni odbor mora oceniti rezultate inšpekcijskega pregleda (poročilo inšpekcijskega pregleda, poročilo o fizikalni/kemijski analizi in poročilo o organoleptični analizi), preden odloči, ali naj bo serija certificirana ali ne. Na podlagi te dokumentacije ne sme biti mogoče identificirati registriranega proizvajalca. Po certifikaciji se olje pakira pod nadzorom regulativnega odbora.“ Razlogi: to ni v skladu z zahtevami standarda UNE-EN-45011. Opisana je predhodna metoda za ocenjevanje proizvoda.

— V specifikacijo se vstavi naslednje: V odstavku: „Število sekundarnih etiket, ki jih regulativni odbor izda podjetjem za pakiranje, mora temeljiti na pridelku olja in zmogljivosti embalaže, v kateri bo proizvod dan na trg.“ se vstavi naslednje: „ali pregledan glede na uporabo blagovne znamke“. Razlogi: s tem se bo preprečila neskladnost z zakonom št. 17/2001 z dne 7. decembra 2001 (Zakon o blagovnih znamkah).

3.3 Spremembe točke E „Opis metode proizvodnje“

— Postavka se spremeni za uskladitev z določbami Uredbe (ES) št. 1151/2012.

— Odstavek (b) točke E Gnojenje V odstavku: „Uporabi se tudi gnojenje listov s sestavljenimi gnojili, kot so mešanice enostavnih topnih gnojil ali sestavljenih gnojil skupaj z elementi v sledeh in proizvodih, ki temeljijo na aminokislinah.“ se vstavi naslednje: „(…) kadar koli je med vizualno inšpekcijo ali po analizi listov ugotovljeno, da manjka kakršen koli element.“ Razlogi: v besedilu je zdaj določeno, kdaj se mora uporabiti gnojenje listov.

— Sklic na uporabo gnojil od februarja do aprila in novembra se črta. Razlogi: določeni sta pomlad in jesen, zato sklic na zadevne mesece ni potreben.

— Izraz „jeseni“ se vstavi v zvezi z uporabo gnojila. Razlogi: zaradi usklajenosti izrazov „spomladi“ in „jeseni“.

— Naslednji stavek se črta: „Na koncu poletja/začetku jeseni (september/oktober) se gnojenje običajno izvaja z uporabo sestavljenih gnojil, ki so bogata s kalijem. Poleg gnojenja listov se obenem običajno izvaja določena oblika postopkov zdravstvenega varstva rastlin.“ Razlogi: v specifikaciji je določeno, kdaj se izvaja gnojenje listov, kar ni odvisno od datuma, ampak od razmer listov.

Uporaba proizvodov za zdravstveno varstvo rastlin

— Škodljivi organizmi: črta se naslednje: „Za nadzor oljčnega molja (Prays oleae) se običajno uporabita eno ali dve zdravljenji z dimetoatom, triklorfonom ali Bacyllus thuringiensis na drugi generaciji, medtem ko se prejšnji dve uporabita na tretji generaciji. Za nadzor oljčne muhe (Dacus oleae) se uporabi dimetoat skupaj z atraktantom. Za nadzor oljčnega kaparja se uporabi karbaril ali fazmid.“ Vstavi se naslednje: „Za nadzor škodljivih organizmov morajo biti izvedena potrebna zdravljenja z uporabo proizvodov, ki so odobreni z veljavno zakonodajo.“

— Bolezni: črta se naslednje: „Za preprečevanje listne pegavosti in drugih najresnejših bolezni se izvajata dve zdravljenji, običajno na koncu zime ali začetku pomladi (februar–marec) in ponovno na koncu poletja ali začetku jeseni (september–oktober) pred jesenskim dežjem. Glede na vremenske razmere mora biti zdravljenje ponovljeno naslednjo pomlad ali jesen.“ Vstavi se naslednje: „Za nadzor teh bolezni morajo biti izvedena potrebna zdravljenja z uporabo proizvodov, ki so odobreni z veljavno zakonodajo.“

— Plevel: črta se naslednje: „Za nadzor plevela se uporabijo mešane metode, in sicer rahljanje tal med vrstami dreves in herbicid okoli dna dreves ali rahljanje tal med vrstami dreves in herbicid po vsem območju. Nadzor plevela splošno poteka z uporabo mešanice herbicidov pred vznikom in po njem. Najpogosteje uporabljena mešanica aktivnih snovi je mešanica diurona in aminotriazol glifosata.“ Vstavi se naslednje: „Za nadzor plevela se uporabijo metode in proizvodi, ki so odobreni z veljavno zakonodajo.“ Razlogi: vsi sklici na proizvode za zdravstveno varstvo rastlin, ki se uporabljajo proti škodljivim organizmom, boleznim in plevelom, se črtajo, besedilo pa zdaj določa, da jih je treba nadzorovati z izvajanjem ustreznega zdravljenja, pri čemer se uporabijo proizvodi, ki so odobreni z veljavno zakonodajo.

— Odstavek (c) točke E Obiranje in prevoz Naslednji odstavek: „Glede na vremenske razmere se obiranje začne sredi novembra in nadaljuje do konca marca ali do aprila. Uporabljene metode za obiranje oljk neposredno z drevesa so tradicionalne metode klatenja in mehanske metode otresanja. Oljke so lahko tudi ročno obrane. Običajni postopek je uporaba kombinacije klatenja in mehanskega otresanja. Najbolj običajen način pobiranja oljk, ki padejo z dreves, je postavitev bal okoli dreves. Oljke, ki so bile v stiku s tlemi, ne smejo biti pobrane.“ se nadomesti z naslednjim: „Obiranje poteka od novembra do marca. Med obiranjem se lahko uporabijo za proizvodnjo zaščitenih olj le zdrave oljke, ki so obrane neposredno z dreves z uporabo tradicionalne metode klatenja ali mehanskega otresanja ali ki so ročno obrane. Oljke, ki padejo z dreves, so pobrane tako, da se okoli dreves postavijo bale.“ Razlogi: obdobje obiranja je določeno brez upoštevanja vremenskih razmer. V tem obdobju se pridobivajo najbolj kakovostne oljke. Odstavek je preoblikovan.

— Črta se naslednji stavek: „Uporaba orodja za rezanje za poenostavitev obiranja oljk ni dovoljena.“ Razlogi: ta orodja se na območju ne uporabljajo, ker mora biti doziranje izmerjeno zelo natančno. Ker lahko povzročijo resno odpadanje listov, se ne uporabljajo več.

— Stavek: „za klatenje obiralci uporabljajo (…)“ se spremeni v „za klatenje obiralci lahko uporabljajo (…)“. Razlogi: stavek se spremeni za pojasnitev, da se lahko uporabi katera koli metoda, ki je opisana v specifikaciji.

— V odstavku: „Za proizvodnjo tipičnega ekstra deviškega oljčnega olja s svojo značilno sadežnostjo se uporabljajo le zdravi, dovolj zreli plodovi, ki so obrani neposredno z drevesa. Datum obiranja se določi vsako leto glede na vremenske razmere.“ se črta naslednje besedilo: „Datum obiranja se določi vsako leto glede na vremenske razmere.“ „dovolj zrelo“. Razlogi: trenutek, ko se začne obiranje v novembru, je v specifikaciji določen že prej. Z novembrom, ko se začne obiranje, naj bi bile oljke dovolj zrele. Poleg tega zrelost ni lastnost, ki prispeva h kakovosti olj, saj bo kakovost olja ocenjena na podlagi fizikalne/kemijske in organoleptične analize.

— V odstavkih: „Biti dovolj čisti“ in „Kadar se oljke prenašajo v zabojih, morajo biti ti dovolj čisti“. se vstavi naslednje: „Odsotnost kamenja, blata in kakršnih koli proizvodov, razen oljk.“ Razlogi: za določitev higienskih razmer, ki jih morajo zagotavljati prevozna sredstva, in stopnje čistoče zabojev za prevoz oljk.

— Sklic na pogostost čiščenja zabojev se črta (v specifikaciji je določeno, da morajo biti zaboji čiščeni redno). Razlogi: zahtevana stopnja čistoče zabojev je v specifikaciji določena že prej, očiščeni pa morajo biti, kadar je to potrebno.

— Odstavek (d) točke E Prejem surovin V odstavku: „Ustrezni postopki čiščenja morajo biti vzpostavljeni za skladišča“. se vstavi naslednje: „dostavne proge morajo biti pred obdelavo zaščitenih proizvodov očiščene proizvodov, ki niso zaščiteni z ZOP.“ Razlogi: za določitev postopkov čiščenja skladišč.

— Stavek: „Prostori za skladiščenje oljk morajo biti očiščeni pred vsakim delovnim dnem in kadar koli se to šteje za potrebno.“ se nadomesti z naslednjim: „Prostori za shranjevanje oljk morajo biti očiščeni vsakič, ko se kakovost oljk spremeni.“ Razlogi: dnevno čiščenje ni potrebno, če so shranjene oljke enake kakovosti (za OP).

— Odstavek (e) točke E Obdelava oljk Priprava „Čiščenje, pranje in tehtanje oljk:“ Črta se naslednji odstavek: „Ko so oljke očiščene in/ali oprane, mora biti odvzet vzorec iz vsake dostavljene serije za fizikalno/kemijsko analizo. Vzorci morajo biti zabeleženi.“ Razlogi: oljke so pregledane in ocenjene ob prejemu, zato je fizikalna/kemijska analiza vsake dostavljene serije nepotrebna, saj je vsaka serija proizvedenega olja analizirana. Mletje: črtajo se naslednji odstavki: „čas, ko so oljke v mlinu, se razlikuje glede na velikost mrežnega očesa v mlinu.“ Razlogi: določanje časa, ko so oljke lahko v mlinu, ni potrebno, saj to ne vpliva na kakovost proizvoda. „V izjemnih okoliščinah, ko so zagotovljene higienske in zdravstvene razmere, se lahko odobri mletje na kamen.“ Razlogi: možnost mletja na kamen se ukine. Mletje na kamen se ne uporablja več. Mesenje oljčne mase: V stavku: „Čas mesenja je odvisen od vrste oljke in stopnje zrelosti.“ se vstavi naslednje: „in se lahko razlikuje od ene do treh ur.“ Razlogi: razpon časa mesenja je določen, ker se število sodov, ki jih imajo metlice, razlikuje. Prekoračitev tega časa povzroči pregrevanje oljčne mase, kar poslabša kakovost olj. „V odstavku:“ Edini dovoljeni dodatek je smukec, ustrezno homologiran. Ta se lahko uporabi le za oljke z visoko vsebnostjo vode. Če se uporabi smukec, mora imeti stiskalec napravo za merjenje smukca. Največja dovoljena količina smukca je 2,5 %. se črta naslednje: „Ta se lahko uporabi le za oljke z visoko vsebnostjo vode.“ Razlogi: njegova uporaba v nepravilnih dozah vpliva na količino pridobljene maščobe, saj smukec, ko absorbira vso vlago, začne absorbirati olje. Njegova uporaba ne vpliva na lastnosti proizvoda. Ločitev faz: Črta se naslednji odstavek: „Tradicionalni sistem stiskalnic je dovoljen le, če nudi ustrezna higienska, zdravstvena in tehnološka zagotovila, da bo imelo proizvedeno olje lastnosti zaščitene označbe porekla ‚Antequera‘.“ Razlogi: možnost uporabe tradicionalnih sistemov stiskalnic se ukine. Ta sistem se na območju več ne uporablja. Ločitev snovi v trdnem stanju in tekočih snovi z neprekinjenim centrifugiranjem: V odstavku: „Pregledi za zagotovitev, da je vbrizgana ali dodana voda pitna, in za določanje njene temperature. Temperatura vode, ki je dodana v dekanterje, ne sme presegati 35 °C.“ se v specifikacijo vstavi naslednji stavek: „mora zagotavljati, da je temperatura olja, ki je shranjen v njej“. Razlogi: zagotovljeno mora biti, da temperatura olja ne presega 35 °C, zato da se pozitivne lastnosti ne izgubijo zaradi izhlapevanja. Voda mora zato imeti temperaturo, ki ne presega 35 °C, kar se zagotovi z izmenjavo toplote. Obstajajo zaprti sistemi, ki ne omogočajo merjenja temperature vode. V odstavku: „Dodana voda mora biti pitna in s temperaturo, ki ne presega 35 °C, vzdrževan pa mora biti pozitivni termalni naklon od metlice do navpične centrifuge.“ se v specifikacijo vstavi naslednji stavek: „Kadar temperature vode ni mogoče izmeriti, temperatura olja ne sme presegati 35 °C.“ Razlogi: temperature vode ni mogoče pregledati v zaprtih sistemih, to pa omogoča pregledovanje na podlagi temperature olja. Stavek: „Sestavne dele navpične centrifuge je treba redno čistiti.“ se nadomesti z naslednjim: „Sestavne dele navpične centrifuge je treba očistiti ob spremembi kakovosti olja in pred začetkom nove operacije.“ Razlogi: novo besedilo določa pogostost čiščenja sestavnih delov navpičnih centrifug. V stavku: „Začetno razvrščanje olja mora biti izvedeno s poskušanjem in analizo kislosti, ko olje zapusti navpično centrifugo, da bi se pridobile homogene serije.“ se izraz „mora biti izvedeno“ nadomesti z izrazom „se lahko izvede“. Razlogi: začetno razvrščanje v tej fazi postopka ni obvezno, saj sta fizikalna/kemijska analiza in organoleptična analiza končne serije tisti, ki določita, ali jo je mogoče razvrstiti kot označbo porekla ali ne, zato je na voljo možnost, da se razvrščanje opravi ali ne. Usedanje: V odstavku: „Primerna zmogljivost usedanja, in sicer vsaj 6 ur centrifugiranja in 36 ur težnostnega usedanja.“ se črta naslednje: „6 ur centrifugiranja in“. Razlogi: usedanje mora biti izvedeno izključno težnostno in ne s centrifugiranjem (olje je že bilo centrifugirano), ker je ta način manj agresiven in vzdržuje lastnosti olja. V stavku: „Temperatura sobe za usedanje mora biti približno 20 °C.“ se izraz „mora biti približno 20 °C“ nadomesti z izrazom: „ne sme presegati 25 °C.“ Razlogi: natančna opredelitev temperature v sobi za usedanje za zagotavljanje, da bo olje hranjeno v dobrih razmerah. Stavek: „Olje bi moralo biti po možnosti preneseno iz navpične centrifuge v zbiralnike prek težnosti.“ se nadomesti z naslednjim: „Olje mora biti preneseno iz centrifuge v zbiralnike prek težnosti ali neposredno v vmesne zbiralnike.“ Razlogi: izraz „po možnosti“ se črta, ker je dvoumen, in opiše se postopek prenosa olja. V stavku: „Zbiralniki morajo biti oblikovani na način, da jih je mogoče učinkovito čistiti z rednim izplakovanjem, pri čemer se uporabi temu namenjen ventil.“ se izraz „redno“ nadomesti z izrazom „dnevno“. Razlogi: določi se pogostost čiščenja zbiralnikov. V stavku: „Zbiralniki ali dekanterji morajo biti iz neškodljivega materiala, po možnosti iz nerjavečega jekla.“ se izraz „neškodljivega materiala, po možnosti nerjavečega jekla“ nadomesti z izrazom „neškodljivega materiala, primernega za uporabo v prehrani“. Razlogi: novo besedilo določa, da so zbiralniki izdelani iz materiala, primernega za uporabo v prehrani, kar vključuje nerjaveče jeklo, vendar so lahko tudi iz drugih materialov. Črta se naslednja zahteva: „Ločitev sobe za usedanje od drugih oddelkov mlina“. Razlogi: ena od zahtev je, da morajo biti dekanterji zaprti, zato ločitev ni obvezna. Shranjevanje v zbiralnikih v kleteh do pakiranja V odstavku: „Zbiralniki morajo biti v kleteh popolnoma zaprti, omogočeno mora biti pravilno čiščenje, imeti morajo sistem za redno odtakanje ter napravo za odvzem vzorcev.“ se izraz „tesno zaprti, omogočeno mora biti pravilno čiščenje, imeti morajo sistem za redno odtakanje“ nadomesti z izrazom „tesno zaprti, omogočen mora biti dostop za ustrezno čiščenje, redno odtakanje“. Razlogi: zbiralniki morajo biti dostopni prek t. i. vhodne odprtine, da bi jih bilo mogoče očistiti. V stavku: „Kleti morajo biti hlajene na primerno temperaturo za pravilno skladiščenje olja.“ se vstavi naslednje: „ki ne presega 25 °C“. Razlogi: natančna opredelitev temperature v kleteh za zagotavljanje, da bo olje hranjeno v dobrih razmerah.

— Odstavek (f) točke E Prevoz nepakiranih olj in pakiranje V zvezi s prevozom nepakiranih olj se vstavi naslednje: „plastike, ki je primerna za uporabo v prehrani“. Črtajo se naslednji odstavki: „Olj z zaščiteno označbo porekla ‚Antequera‘ se ne sme prevažati nepakiranih izven območja proizvodnje. To zagotavlja sledljivost porekla proizvoda. Olje mora biti pakirano izključno v registriranih podjetjih za pakiranje, ki se nahajajo na območju proizvodnje. To zagotavlja sledljivost porekla proizvoda. Zahteva po originalnem pakiranju ima jasen namen zaščite kakovosti in avtentičnosti proizvoda ter posledično ugleda označbe porekla, za kar nosijo polno in skupno odgovornost upravičenci, zato ni nobenega dvoma, da je nadzor, ki se izvaja na območju proizvodnje in za katerega so upravičenci do označbe porekla odgovorni, natančen in sistematičen in ga izvajajo strokovnjaki, ki podrobno poznajo lastnosti proizvoda. Težko je zagotoviti, da se kontrole, potrebne za zajamčenje proizvoda, izvajajo učinkovito izven območja proizvodnje.“ Razlogi: zabojniki iz plastike, ki je primerna za uporabo v prehrani, so primerni za prevoz nepakiranih olj in ne vplivajo na njihovo kakovost.

— V odstavku (f) se izraz „Ploščati filtri iz nerjavečega jekla“ nadomesti z izrazom „filtrirni sistem iz nerjavečega jekla“. Razlogi: filtri morajo biti ploščati filtri, saj obstajajo druge vrste filtrirnih sistemov. To poveča obseg možnosti. Zahteva se, da so iz nerjavečega jekla.

— V odstavku (j) se doda naslednje: „ali, ki ima certifikat, v okviru standarda EN ISO/IEC 17025“ in „za zagotavljanje skladnosti s specifikacijo“. Razlogi: uporaba laboratorija za fizikalno/kemijsko analizo in skupine ocenjevalcev, ki imajo certifikat v okviru standarda EN ISO/IEC 17025 „Splošne zahteve za usposobljenost preizkuševalnih in kalibracijskih laboratorijev“, zajamči strokovno usposobljenost in strokovno veljavne rezultate za razvrščanje olj v skladu s specifikacijo.

— Stavek: „Olje je pakirano v steklene, kovinske ali keramične zabojnike, primerne za uporabo v prehrani“ se nadomesti z naslednjim: „Olje je pakirano v zatemnjene steklene zabojnike, kovinske zabojnike s podlogo, primerno za uporabo v prehrani, ali keramične zabojnike, primerne za uporabo v prehrani.“ Razlogi: določeno je, da mora biti steklo zatemnjeno, da zaščiti proizvod pred svetlobo, in da mora biti podloga izdelana iz snovi, ki je primerna za uporabo v prehrani.

3.4 Spremembe točke G „Nadzorni organ“

— Točka se preoblikuje tako, da vključuje naslednje besedilo: „Preverjanje skladnosti s specifikacijo, preden je proizvod dan na trg, se izvede v skladu z Uredbo (EU) št. 1151/2012. Pristojni nadzorni organ je Generalni direktorat za kakovost, kmetijsko-živilski sektor in ekološko pridelavo Ministrstva za kmetijstvo, ribištvo in okolje vlade Andaluzije C/ Tabladilla, s/n 41071 Sevilla ESPAÑA Tel. +34 955032278 Faks +34 955032112 E-naslov: dg-ciape.sscc.capma@juntadeandalucia.es Informacije o organih, ki so pooblaščeni za preverjanje skladnosti z zahtevami, ki so določene v specifikaciji, so na voljo na naslednjem naslovu: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/aceite-de-oliva.html Posebne naloge bodo naloge, ki so potrebne za preverjanje skladnosti s specifikacijo, preden je proizvod dan na trg.“ Razlogi: sprememba za uskladitev z Uredbo (EU) št. 1151/2012.

3.5 Spremembe točke H „Označevanje“

— V naslednjem stavku: „Trgovske etikete vseh registriranih podjetij mora odobriti regulativni odbor.“ se izraz „odobriti“ nadomesti z izrazom „preveriti“. Razlogi: regulativni odbor mora preveriti etikete v zvezi z uporabo logotipa označbe, vendar to ni enako predhodni odobritvi in ne ovira delovanja notranjega trga. Vstavi se naslednje: „v zvezi z uporabo logotipa označbe“. Razlogi: s tem se bo preprečila neskladnost z zakonom št. 17/2001 z dne 7. decembra 2001 (Zakon o blagovnih znamkah).

— V naslednjem stavku: „Na oznakah mora biti navedeno naslednje besedilo: Denominación de Origen ‚Antequera‘“ se izraz „besedilo“ nadomesti z izrazom „ubeseditev“ in vstavi se naslednje: „ali logotip označbe porekla in simbol Unije.“ Razlogi: za uskladitev besedila z določbami Uredbe (EU) št. 1151/2012.

— V naslednjem stavku: „Na vseh vrstah embalaže, v katerih se zaščiteno olje da na trg za porabo, mora biti garancijski žig, litografija, nalepka ali hrbtna nalepka, ki jo oštevilči in odpremi regulativni odbor v zvezi z uporabo blagovne znamke označbe.“ se izraz „odpremi“ nadomesti z izrazom „preveri“ in izraz „blagovna znamka“ se nadomesti z izrazom „logotip“. Razlogi: besedilo se zdaj nanaša izključno na označbo porekla. Regulativni odbor mora preveriti etikete v zvezi z uporabo logotipa označbe, vendar to ni enako predhodni odobritvi in ne ovira delovanja notranjega trga.

3.6 Spremembe točke I „Zakonodajne zahteve“

— Izraz „nacionalna“ se izbriše iz postavke. Razlogi: v skladu z Uredbo (EU) št. 1151/2012 so zakonodajne zahteve, ki se uporabljajo za proizvod ali njegovo kakovost, na nacionalni ravni in ravni Skupnosti.

— Zakonodaja, ki se uporablja za proizvod, je posodobljena.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„ANTEQUERA“

ES št.: ES-PDO-0105-0327-06.09.2011

ZGO ( ) ZOP ( X )

1. Naslov

„Antequera“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itd.)

3.2 Opis proizvoda, za katerega se uporablja ime iz točke 1

Ekstra deviško oljčno olje, ki se pridobiva iz plodov oljčnega drevesa (Olea europea L.), pri čemer se uporabljajo izključno fizikalni ali mehanski postopki pri temperaturi, ki ne vpliva na naravno kemijsko sestavo olja, s čimer se ohranijo okus, aroma in značilnosti plodov, iz katerih je bilo proizvedeno.

Z organoleptičnega vidika ta olja ponujajo sadežnost zelenih oljk, drugih zrelih sadežev, mandljev, banane in zelene krme, pri čemer se intenziteta arom spreminja od srednje do visoke. Poleg tega se pojavlja blag do srednje močan grenak in pikanten okus, ki se odlično ujema z rahlo sladkastimi okusi.

Olja, ki so zaščitena z označbo porekla ‚Antequera‘ se obvezno umeščajo v kategorijo ekstra deviških olj in imajo naslednje lastnosti:

Fizikalne/kemijske lastnosti Kislost (%) Največ 0,3 Peroksidno število (mmol kisika na kg olja) Največ 10 K270 (absorbanca 270 nm) Največ 0,15

Senzorične lastnosti

Mediana za sadežnost Vsaj 4 Mediana napake 0

3.3 Surovine (samo za predelane proizvode)

Ekstra deviško oljčno olje, ki se pridobiva iz plodov oljčnega drevesa (Olea europea L.) vrste Hojiblanca, z morebitnim dodatkom manjšinskih vrst, kot so Picual ali Marteño, Arbequina, Picudo, Lechín de Sevilla ali Zorzaleño, Picudo, Gordal de Archidona, Verdial de Vélez Málaga in Verdial de Huévar.

Vrsta Hojiblanca je glavna, večinska vrsta, saj zajema 90 % površine z oljkami na območju. Ostale vrste so obravnavane kot sekundarne vrste in se na območju gojijo v manjšem obsegu. Vrsti Hojiblanca in Gordal de Archidona imata lokalno poreklo.

3.4 Krma (le za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Oljke, ki se uporabljajo za pridobivanje proizvoda, so odobrene vrste registriranih oljčnih nasadov, ki rastejo na območju proizvodnje.

Olje mora biti pridobljeno v registriranih mlinih na območju proizvodnje, ki izpolnjujejo določene pogoje.

Proizvodnja je razdeljena na naslednje faze: čiščenje, pranje in tehtanje oljk, mesenje oljčne mase, ločevanje snovi v trdnem stanju in tekočih snovi z neprekinjenim centrifugiranjem, ločevanje tekočih snovi z neprekinjenim centrifugiranjem, usedanje in skladiščenje.

3.6 Posebna pravila za rezanje, ribanje, pakiranje itd.

Olje je pakirano v zatemnjene steklene zabojnike, kovinske zabojnike s podlogo, primerno za uporabo v prehrani, ali keramične zabojnike, primerne za uporabo v prehrani, ki vzdržujejo fizikalne/kemijske in organoleptične lastnosti olja dlje časa, ker so izdelani iz neškodljivega materiala, ki zaščiti proizvod pred svetlobo, katera bi povečala hitrost oksidacije olja.

3.7 Posebna pravila za označevanje

Trgovske etikete vseh registriranih podjetij mora pregledati regulativni odbor v zvezi z uporabo logotipa označbe. Na oznakah mora biti navedeno naslednje besedilo: „Denominación de Origen Protegida Antequera“ ali logotip označbe porekla in simbol Unije.

Na vseh vrstah embalaže, v katerih se zaščiteno olje da na trg za porabo, mora biti garancijski žig, litografija, nalepka ali hrbtna nalepka, ki jo oštevilči in preveri regulativni odbor v zvezi z uporabo logotipa označbe. Hrbtne nalepke se nalepijo izključno v registriranem podjetju za pakiranje, in sicer tako, da ne morejo biti ponovno uporabljene.

4. Kratka opredelitev geografskega območja

Območje proizvodnje zajema ozemlje naslednjih občin v pokrajini Malaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco et Villanueva de Tapia ter občino Palenciana v pokrajini Kordoba.

5. Povezanost z geografskim območjem

5.1 Posebnosti geografskega območja

Območje proizvodnje se nahaja v naravni regiji doline Antequera, na skrajnem zahodu andaluzijskih dolin, obkroženih z gorovji Betica. Na severu meji na pokrajini Kordobo in Seviljo, na zahodu na pokrajini Seviljo in Cadix ter na vzhodu na pokrajino Granado. Južno mejo tvorijo nizi pogorij Cordillere Penibetica, ki dolino ločujejo od Montes de Malaga, Hoyas in doline reke Guadalhorce ter od regije Serrania de Ronda; vsa ta območja so del pokrajine Malaga.

Ima posebne geomorfološke in podnebne značilnosti. Zajema območje dolin blagega reliefa (400–600 m nadmorske višine), ki ga obkrožajo nizi gorskih sistemov na severu (Sierras subbéticas) in na jugu (Sistem Cordillera Penibética), to pa mu zagotavlja posebne mikroklimatske in edafološke razmere za gojenje oljk.

Oljčni nasadi se nahajajo na nadmorski višini od 450 do 600 metrov, na srednje globokih in zelo ilovnatih tleh (20–70 % karbonatov). Po drugi strani pa je zaradi endoreičnosti doline Antequera, v kateri so se oblikovali različni nivoji rečnih teras, v tleh zelo veliko terciarnih usedlin, med njimi mio-pliocenska rdeča ilovica, ki nudi oljkam visoke količine kalija in visoko stopnjo zadrževanja vlažnosti, s tem pa ugodne pogoje za njihovo rast, saj več kot 90 % površin, na katerih se oljke gojijo, ni potrebno zalivati. Regija Antequera ima zmerno-toplo sredozemsko podnebje z nekoliko celinskimi vplivi zaradi svojega položaja v andaluzijskih dolinah, obkroženih z gorovji Cordillera Subbetica in Penibetica. Zaradi tega so temperaturne razlike med poletjem in zimo ter med dnevom in nočjo zelo velike. Povprečne temperature med najbolj mrzlimi meseci (januar ali december) se gibajo od 6 °C do 9 °C. Najbolj vroča meseca sta julij in avgust, ko se povprečne temperature gibajo med 22 °C in 27 °C.

5.2 Posebnosti proizvoda

Z organoleptičnega vidika ektra deviško oljčno olje z ZOP „Antequera“ ponuja blago do srednje močno intenzivnost sadežnosti zelenih oljk, z mediano z vrednostjo 4 ali več ter različnimi pozitivnimi lastnostmi drugih zrelih sadežev, mandljev, banane in zelene krme. V oljih se pojavlja blag do srednje močan grenak in pikanten okus, ki se odlično ujema z rahlo sladkastimi okusi. S fizikalnega/kemijskega vidika ima proizvod nizko kislost (manj kot 0,3 %), nizko peroksidno vsebnost (manj kot 10) in nizko ultravijolično absorbanco (K270) (manj kot 0,15).

Ima dobro uravnoteženo sestavo maščobnih kislin. Vsebnost oleinske kisline je visoka in znaša od 78 do 81 %, vsebnost linolne kisline pa je na srednji ravni in znaša od 5 do 8 %. Razmerje mono-nenasičenih maščobnih kislin je visoko (med 11 in 15), vrednost v razmerju med oleinskimi in linolnimi maščobnimi kislinami (15 in 12) pa je srednja, zaradi česar ima olje lahek okus.

Zaradi visoke vsebnosti tokoferolov so to dokaj stabilna olja. To je tudi razlog, zakaj so olja Antequera bogata z vitaminom E.

Poudariti je treba, da so v neumiljivi frakciji olj Antequera visoke količine metilsterolov, ki presegajo 30 mg/100 g olja.

5.3 Vzročna povezanost geografskega območja s kakovostjo ali lastnostmi proizvoda (pri ZOP) ali z določeno kakovostjo, slovesom ali drugimi lastnostmi proizvoda (pri ZGO)

Ker morajo drevesa črpati kalcij iz tal, toleranca avtohtone vrste Hojiblanca na ilovnata tla geografskega območja skupaj s sredozemskim podnebjem območja, ki ima zaradi svoje lege v andaluzijskih dolinah celinske značilnosti, kot so mrzle in suhe zime, pomeni, da se iz te vrste, katere oljčni nasadi na območju se obirajo v mesecih z nizkimi temperaturami, proizvaja olje s sadežnostjo zelenih oljk, z mediano v vrednosti 4 ali več različnimi pozitivnimi lastnostmi drugih zrelih sadežev, mandljev, banane in zelene krme ter blagim do srednje močnim grenkim in pikantnim okusom. S fizikalnega/kemijskega vidika imajo olja nizko kislost (manj kot 0,3), peroksidno vrednost, nižjo od 10, in ultravijolično absorbanco, nižjo od 0,15.

Značilne nizke zimske temperature geografskega območja upočasnijo obdobje zorenja avtohtone vrste Hojiblanca, pri čemer se spremeni profil kisline proizvedenih olj, kar povzroči višje ravni oleinske kisline (med 78 in 81 %) ter nižje ravni nasičenih in nenasičenih maščobnih kislin.

Sklic na objavo specifikacije

(člen 5(7) Uredbe (ES) št. 510/2006 (4))

Celotno besedilo specifikacije proizvoda je na voljo na spletnem naslovu:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoAntequeramodificado.pdf

ali prek domače strani Ministrstva za kmetijstvo, ribištvo in okolje vlade Andaluzije (http://www.juntadeandalucia.es/agriculturaypesca/portal), če sledite navigacijski poti: „Industrias Agroalimentarias“/„Calidad y Promoción“/„Denominaciones de Calidad“/„Aceite de oliva virgen extra“, pri čemer so specifikacije na voljo pod imenom Označba kakovosti.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.